Lee Kuan Yew jawab surat Pak Lah 
Malaysiakini
Sep 30, 2006

Menteri Mentor Lee Kuan Yew telah menulis kepada Perdana Menteri Malaysia Datuk Seri Abdullah Ahmad Badawi mengenai kenyataannya bahawa masyarakat Cina "dipinggirkan" di Malaysia.

Setiausaha akhbarnya, YY Yeong berkata, surat itu sekarang berada di Suruhanjaya Tinggi Singapura di Kuala Lumpur.

"(Ia) sedia diserahkan secara peribadi kepada Perdana Menteri Abdullah Badawi," katanya menurut laporan akhbar Straits Times.

Menurut laporan Bernama, Abdullah telah menulis surat kepada Lee minggu ini meminta penjelasan beliau berhubung kenyataannya yang mencetuskan kontroversi itu.

Lee, 83, memberitahu satu forum mengenai tadbirurus yang baik di Singapura pada 15 September lalu bahawa sikap Malaysia dan Indonesia terhadap republik itu terbentuk mengikut cara mereka melayani masyarakat Cina mereka.

"Jiran-jiran saya mempunyai masalah dengan masyarakat Cina mereka. Masyarakat itu berjaya, mereka bekerja keras, oleh itu mereka dipinggirkan secara sistematik, termasuk dalam pendidikan," kata Lee.

"Dan mereka mahu Singapura, dalam kata yang mudah, jadi seperti masyarakat Cina mereka -bersikap patuh".

Kenyataan itu mencetuskan bantahan Malaysia dan Indonesia. Kementerian Luar kedua-dua negara telah memanggil wakil Singapura di negara masing-masing meminta penjelasan kenyataan Lee itu.